ทีเอ็มบีฉีกตลาดใส่เงินกู้โอดีลงบัตรเอทีเอ็ม
ทหารไทยเอาใจลูกค้าเอสเอ็มอี เปิดตัวบัตรใหม่ ถอน-โอนจากวงเงินโอดี สะดวกขึ้น ไม่ต้องใช้เช็ค ไม่ต้องมาสาขา
28 มิ.ย. 2553

ทหารไทยเอาใจลูกค้าเอสเอ็มอี เปิดตัวบัตรใหม่ ถอน-โอนจากวงเงินโอดี สะดวกขึ้น ไม่ต้องใช้เช็ค ไม่ต้องมาสาขา
นายปพนธ์ มังคละธนะกุล ผู้ช่วยกรรมการผู้จัดการใหญ่ สายงานการตลาดและผลิตภัณฑ์ธุรกิจเอสเอ็มอี ธนาคารทหารไทย กล่าวว่า ธนาคารได้ออกบัตร “ทีเอ็มบี เอสเอ็มอี โอดี การ์ด” จับกลุ่มลูกค้าเอสเอ็มอี ให้สามารถทำธุรกรรมสำหรับวงเงินเบิกเกินบัญชี (โอดี) ผ่านเครื่องเอทีเอ็มได้ตลอด 24 ชั่วโมง โดยเบิกเงินได้สูงกว่าบัตรเอทีเอ็มทั่วไป ซึ่งสะดวกกว่ารูปแบบการใช้โอดีแบบเดิมๆที่ต้องเขียนเช็ค ขึ้นเช็ค และต้องไปทำธุรกรรมที่สาขา ซึ่งทหารไทยนับเป็นรายแรกของระบบธนาคารที่ให้บริการรูปแบบนี้
นายปพนธ์ กล่าวว่า บัตรดังกล่าวถอนเงินผ่านตู้เอทีเอ็มได้ 10 ครั้งต่อวันและสูงสุด 2 แสนบาทต่อบัตรต่อวัน โดยโอนเงินทางเอทีเอ็มไปยังบัญชีทหารไทยได้ 5 หมื่นบาทต่อครั้ง และสูงสุด 2 แสนบาทต่อวัน กรณีโอนเงินไปบัญชีธนาคารอื่นโอนได้ 3 หมื่นบาทต่อครั้งและสูงสุด 1 แสนบาทต่อวัน ตั้งเป้าหมายจากนี้ถึงสิ้นปีจะมีลูกค้าสมัครบัตรดังกล่าว 6,000 ราย 
สำหรับค่าธรรมเนียมบัตรเท่ากับบัตรเอทีเอ็มทั่วไปที่ปีละ 200 บาท รวมถึงค่าธรรมเนียมถอน-โอนเท่ากับค่าธรรมเนียมปกติของเอทีเอ็ม